În 1846 a fost demarat proiectul de construcție a unei șosele care să conecteze Bucureștiul și Brașovul pe Valea Prahovei, trecând prin Ploiești și Câmpina. Studiile de teren au fost executate în 1846, iar șoseluirea a fost începută în unele puncte chiar din 1847. Lucrările au fost pornite mai întâi în partea montană, dar au fost întrerupte din cauza evenimentelor de la 1848, când la Azuga și Predeal s-au dat lupte între revoluționarii maghiari și trupele imperiale austriece, sprijinite de întăriri trimise de Imperiul Rus. Porțiuni ale vechii căi de comunicație peste munte, și așa greu de străbătut, au fost apoi distruse în timpul retragerii armatei ruse.